google/wiki40b huggingface dataset:
Apple TV

1. generasjon

Første generasjon av Apple TV ble lansert i januar 2007 og kom originalt med en harddisk på 40GB. I mai 2007 lanserte Apple en oppgradert versjon med 160GB lagringskapasitet. Førstegenerasjons Apple TV kom i fargen sølv sammen med en hvit Apple Remote.
I Januar 2008 ble en stor programvareoppdatering lansert. Denne oppdateringen gjorde Apple TV til en mer frittstående enhet som ikke lenger krevde en datamaskin med iTunes for å streame eller synkronisere innhold til, noe som gjorde mesteparten av Apple TVs harddisk overflødig. Oppdateringen gjorde iTunes Store tilgjengelig, hvor brukere kunne leie og kjøpe innhold direkte på Apple TV.
I september 2009 ble 40GB-versjonen faset ut og 160GB versjonen ble faset ut ett år etter.

2 og 3. generasjon

Andre generasjon av Apple TV ble lansert i september 2010. Enheten skilte seg ut fra forrige generasjon da den ikke inkluderte en egen harddisk, den kom kun med 8 GB intern flash-lagring. Dette var nok lagringsplass til buffering, da alt av medier nå ble streamet i stedet for synkronisert. Den nye versjonen kunne også streame innhold fra iTunes og se video eller bilder fra datamaskiner eller iOS-enheter via AirPlay. Denne versjonen ble faset ut i mars 2012.
7 mars 2012 presenterte Apple en rekke nyheter som hovedsakelig handlet om tredje generasjons iPad, men Apple TV fikk også en liten oppgradering. Denne versjonen var eksternt identisk med andregenerasjonen, men inkluderte en A5-prosessor og støtte for 1080p innhold fra iTunes og Netflix. Denne versjonen av Apple TV ble faset ut i oktober 2016.

4. generasjon

Den 9 september 2015 lanserte Apple den fjerde generasjonen av Apple TV. Dette var den første store oppdateringen til plattformen siden utgivelsen av den andre generasjonen Apple TV. Fysisk er fjerdegenerasjonen litt høyere en tidligere, men den har samme form som andre og tredjegenerasjonen. Apple lanserte også en ny versjon av Apple Remote kalt Siri Remote med berøringsflate, integrert Siri-støtte og med mikrofon og akselerometer.
Denne versjonen kom med to ulike lagringskapasiteter: 32 og 64GB.
Fjerdegenerasjon Apple TV kom med et nytt operativsystem, tvOS med Apple Store. Dette tillot nedlastning av tredjepartsapper for video, lyd, spill og annet innhold.
Jeralean Talley

Biografi

Jeralean Kurtz ble født i Montrose i Georgia (USA) som en av 11 søsken. Hennes foreldre var Samuel og Amelia Kurtz. I 1935 flyttet hun til Inkster i Michigan der hun har bodd siden. Ett år senere giftet hun seg med Alfred Talley (født 30. januar 1893, død 17. oktober 1988) og de fikk ett barn sammen, datteren Thelma Holloway (født i 1937). Jeralean og Alfred var gift i 52 år inntil hans død i oktober 1988.
Humaniora

Humaniora eller humanistiske fag er en betegnelse på visse akademiske disipliner, som kan skilles fra naturvitenskap eller realfag og (fra annen halvdel av 1900-tallet) fra samfunnsvitenskap. Faget skilles også tradisjonelt fra de tre «høyere fakultetene», teologi, jus og medisin, men i dag kan ofte teologi, som overlapper sterkt med filosofi, også omfattes av begrepet, og humaniora har også berøringspunkter med rettsvitenskapen. Samfunnsvitenskapene oppstod som humanistiske fag og grensen mellom humaniora og moderne samfunnsvitenskaper er flytende. Humaniora kalles av og til for «menneskevitenskapene». I akademisk sammenheng betegner «humanist» en fagperson eller student innen et humanistisk fag, ofte med tilknytning til et humanistisk fakultet.
Foruten disiplinene filosofi og historie, regnes fagområder som idéhistorie, kunsthistorie og estetikk, arkeologi, kulturhistorie (folkloristikk og etnologi), litteraturvitenskap, språk (filologi og lingvistikk) og musikkvitenskap til humaniora. Nyere disipliner som film- og medievitenskap regnes også til humaniora. I ulike former for kulturstudier kan skillet mellom humaniora og samfunnsvitenskap være mer formelt enn reelt.
Denis Glusjakov

Landslaget

29. mars 2011 fikk han sin første landskamp for Russland mot Qatar.
Han ble tatt ut til Fotball-EM 2012 i Polen og Ukraina.
Han ble tatt ut i Russlands EM-tropp til EM i Frankrike 2016.
Han ble tatt ut i Russlands tropp til FIFA Confederations Cup 2017 i Russland.
Han ble tatt ut i Russlands bruttotropp til VM i fotball 2018 i Russland, men ble vraket da troppen ble kuttet ned til den endelige 23-mannstroppen.
Sönam Choklang

Sönam Choklang (tibetansk: བསོད་ནམས་ཕྱོག་ཀྱི་གླང་པོ་, Wylie: Bsod-nams Phyogs-glang, født 1438, død 1505) var en tibetansk religiøs leder og abbed for Trashilhünpo-klostret i Shigatse. Han ble posthumt erkjent som den annen inkarnasjon av Panchen Lama i Gelug-sekten i tibetansk buddhisme.
So Glad You're Mine

«So Glad You're Mine» er en sang fra 1946, skrevet av Arthur «Big Boy» Crudup. Den mest kjente versjonen av den er med Elvis Presley.
Arthur Crudups versjon er spilt inn som en blueslåt, 22. februar, 1946. Den ble utgitt som 78-plate av RCA Victor i september 1946.
Elvis Presley, som allerede hadde plukket opp «That 's All Right (Mama)» og «My Baby Left Me» fra den samme Crudup, spilte inn denne sangen på rock and roll-måten, 30. januar 1956 i New York. Den ble utgitt av RCA Records 19. oktober på albumet Elvis, og senere i desember også utgitt på en EP med tittelen Elvis, Volume II.
Matthew (Ny-Caledonia)

Status

Frankrike anser øya som en del av Ny-Caledonia. Kravet ble først framsatt i 1975. Vanuatu gjør også krav på Matthew og kaller den Umaenupane. 
Frankrike har satt opp en meteorologisk stasjon på øya.
Heterobathmia

Utseende

Små (vingespenn ca. 10 millimeter), gråaktige møll med metallisk glans. Antennene er trådformede og omtrent halvparten så lange som forvingen. Forvingene er smale og parallellsidige, avrundet i spissen. De har gjerne noen lyse flekker i den ytre delen. Bakvingen er parallellsidig, tilspisset ytterst, tynt kledt med gråaktige skjell. Vingefrynsene er kortere enn vingens bredde.

Levevis

Artene er sterkt knyttet til slekten sørbøk (Nothofagus spp.). Larvene minerer i sørbøkens blader og de voksne møllene lever av pollenet. Heterobathmia flyr om dagen og er metallisk fargede, de ligner slik på kjevesommerfugler (Micropterigidae).

Utbredelse

De er bare kjent fra Chile og Argentina.
Ole Jørgen Anfindsen

Forfatterskap

Anfindsen har på sitt nettsted og i form av leserbrev engasjert seg i debatten omkring innvandring, rase og intelligens. I februar 2005 startet han HonestThinking.org sammen med broren Jens Tomas Anfindsen. Et av nettstedets saker er prognosen om at etniske nordmenn kan bli en minoritet i Norge mot slutten av dette århundret. Han har også vært opptatt av kjønnsforskning og evolusjonsteori. De siste årene har Anfindsen gått ut offentlig med at han definerer seg som «muslimsk kristen».
Dråpslag

Handling

Karl Ljunghill, som er på forretningsreise i nordlige Sverige, dreper et menneske uavsiktlig under et opphold på en rasteplass. Overbevisst om at politiet ikke vil tro at det var et ulykkestilfelle flykter han i panikk. Ljunghill får uventet kontakt med en ung kvinne under flukten. Hun har sett alt sammen og er villig til å vitne, men hennes vitnemål har en pris.
Ghilherme Lobo

Biografi

Ghilherme Lobo har seks brødre og kommer fra en musikalsk familie: faren er musiker og moren er sanger. Han begynte å danse som åtteåring i Ballet Stagium i São Paulo. Lobo studerte ved danseskolen Cisne Negro Companhia de Dança til han var 13 år gammel.
Hornnes kirke

Inventar

Det eldste inventaret i kirken er nok døpefonten i kleberstein som står helt framme i koret og ikke er i bruk. Ingen vet hvor gammel den er, men etter inventarlistene har den ikke vært i bruk de siste 300 år. Den er fra den tiden barn ble dukket helt under i vannet. Døpefatet som nå brukes, er også over 300 år gammelt.
Nordpollen (Selje)

Nordpollen er en liten fjord i på sørsiden av Sildegapet i Selje kommune i Sogn og Fjordane. Fjorden strekker seg 4,5 kilometer sørøstover. Fjorden har innløp mellom Naveneset i vest, like ved Flatraket, og Venøya i øst. Vetrhus er en liten grend på østsiden av fjorden, mens Håvik ligger på vestsiden.
Riksvei 618 går langs hele fjorden.
Pyongyangs kunstuniversitet

Pyongyangs kunstuniversitet (hangul: 평양미술대학) ble etablert i 1947 og ligger i den nordkoreanske hovedstaden Pyongyang.
Utdanningsinstitusjonen er en av landets mest prestisjefylte. Mange av universitets studenter finner veien videre til Mansudae Art Studio, som står for byens (og landets) mange monumenter, samt offisielle portretter av statslederne.
Queens' College (Cambridge)

Den matematiske bro

Den matematiske bro forener den gamle delen (The Dark Side) av colleget med den nye (The Light Side). Dette er et av de oftest fotograferte stedene i Cambridge. Myten sier at broen ble tegnet og bygget av Sir Isaac Newton uten bruk av skruer eller muttere og at ivrige studenter eller lærere en gang forsøkte å ta den fra hverandre. De klarte ikke sette den sammen igjen og måtte ty til skruer og muttere. Denne historien er ikke korrekt; broen ble bygget i 1749 av James Essex den yngre (1722–1784) etter tegninger av William Etheridge (1709–1776), 22 år etter Newtons død.  Den ble senere bygget opp på nytt i 1866 og 1905. Broen ble aldri tatt helt fra hverandre.
Guimaras

Politisk inndeling

Siquijor har 5 "municipalities" (landkommuner).
Enping

Enping (kinesisk: 恩平; kantonesisk: Yun Ping, pinyin: Ēnpīng, jyutping: Jan¹ Ping⁴) er en by på fylkesnivå i provinsen Guangdong i Kina, og er del av firefylkersområdet Si Yi som administreres fra Jiangmen.
I 2005 hadde Enping 460 000 innbyggere.

Historie

Enping ble grunnlagt i år 219 som Enzhou (恩周), og fikk sitt nåværende navn rundt år 750. I 1994 ble Enping elevert fra fylke til byfylke.
Noen av de første kinesiske utvandrere til USA kom fra Enping. Det anslås at 420 000 utenlandskinesere med røtter i Enping bor i over 50 land. Bare i Venezuela kan det dreie seg om 200 000 etterkommere av enpingnesere – de fleste venezuelanske kinesere har røtter i Enping.

Severdigheter

Området er kjent for sine særegne tårn, kalt diaolou. De er oppført på UNESCOs liste over verdensarven.
Enping er også kjent for sine mange varme kilder på landsbygden.

Samferdsel

Kinas riksvei 325 (Guangnan-veien) løper gjennom området. Den fører vestover fra Guangzhou i Guangdong til Nanning til den autonome region Guangxi.
The Last Stand

Handling

Ray Owens (Arnold Schwarzenegger) er blitt sheriff i den lille, kjedelige landsbyen Sommerton Junction etter å ha trukket seg tilbake fra LAPD og storbykriminaliteten. Målet er å få et roligere liv frem til han pensjonerer seg. Men når lederen av en stor dopliga, Gabriel Cortez (Eduardo Noriega), rømmer fra FBI og har kurs for småbyen, må sheriff Owens motvillig trå til for å hjelpe de store amerikanske autoritetene en siste gang. Han får hjelp fra noen av innbyggerne i landsbyen, blant annet eieren av våpenmuseet, Lewis Dinkum (Johnny Knoxville).
James Curnow

Liv og virke

Curnow ble født i Port Huron, Michigan og vokste opp i Royal Oak i samme delstat. Etter studier på musikkinstrumentet eufonium og i direksjon ved Wayne State University (Detroit) og Michigan State University (East Lansing) med Leonard Falcone og Harry Begian som lærere, har han undervist på ulike nivåer i over tretti år.
Som dirigent og komponist har Curnow reist over USA, Canada, Australia, Japan og i en rekke land i Europa. Han har mottatt en lang rekke priser for sine komposisjoner, og mottar stadig forespørsler om å skrive bestillingsverk.
Lyckohjulet eller Var ska jag hänga min hatt i natt

Lyckohjulet, eller Var ska jag hänga min hatt i natt? var et kroshow med Östen Warnerbring, Cornelis Vreeswijk og Ernst-Hugo Järegård som ble spilt på gamle Hamburger Börs i Stockholm i 1971. Lyckohjulet var forøvrig det aller siste showet som ble spilt på Hamburger Börs innen kroen ble stengt.
Showet ble også spilt inn for TV og ble sendt første gang i 1971.
Samtalelag

Samtalelag (eller samtaleforening) var en type lokalforening der ulike temaer i samtiden ble debattert. Mange slike foreningene ble stiftet de siste tiårene av 1800-tallet, og typisk var det unge mennesker som var medlemmer.

Sosiale og økonomiske endringer

Endringene som skjedde på Bygde-Norge på siste halvdel av 1800-tallet er av historikere kalt det store hamskiftet. Urbanisering og produktivitetsøkning i landbruket skapte en mer spesialisert arbeidsdeling og markedsorientert økonomi. Standssamfunnet ble gradvist oppløst og nye samværsformer og kulturformer oppstod. Leseferdigheten blant folk flest ble forbedret, det ble etablert folkebiblioteker og stadig flere aviser ble gitt ut. Dette gjorde at samtidens store spørsmål kom nærere, og folkelige bevegelser utfordret embetsmannsstaten og datidens autoritetspersoner.
Spanstind Rundt

Spanstind Rundt er et 18 km langt skirenn som går på Skjærtorsdag hvert år i Lavangen kommune i Troms fylke. Rennet ble avholdt for første gang i 1984. Spanstind Rundt arrangeres av Lavangen Idrettsforening.
Det første rennet i 1984 var et jubileumsrenn i anledning av at Lavangen IF fylte 25 år dette året. Rennet hadde 102 startende. Siden har antallet deltakere økt årlig, med en foreløpig rekord i 2017 med 457.

Løype

Start er i Skavmodalen, de første kilometerne innover til fjellet er ganske slett. Videre går løypa 280 høyde meter opp Rødbergan, over Fjordboteneidet der en er drikkestasjon og ned til Finnesletta i Gratangen. Så går løypa langs E6 opp til Bukkemyra. Til slutt går den litt nedover før man går langs Lapphaugvennet og inn til mål ved Lapphaugen turiststasjon.
Kharkiv

Historie

Kharkiv ble grunnlagt cirka 1650 og ble på midten av 1700-tallet det russiske Ukrainas hovedstad. Universitetet ble grunnlagt i 1804. Industrialiseringen i andre halvdel av 1800-tallet førte til en kraftig befolkningsøkning og sosiale spenninger. Byen ble et sterkt støttepunkt for den ukrainske nasjonale bevegelse, og under revolusjonen i 1905 var det voldsomme oppløp i byen. Mellom 1920 og 1934 var Kharkiv hovedstad i den ukrainske SSR. 
Under annen verdenskrig ble byen erobret flere ganger av både tyske og sovjetiske styrker. Byen ble sterkt rasert under kamphandlingene, men ble gjenoppbygd til et viktig industrisentrum etter krigen.

Næringsliv

I sovjettiden ble Kharkiv ikke bare Ukrainas industrielle hovedsentrum, men også hele Sovjetunionenes tredje viktigste sentrum for industri og handel. Etter Sovjetunionens sammenbrudd bortfalt mye av den militært orienterte produksjonen. 
Etter årtusenskiftet kom industrien for alvor i gang med sin tilpassing til markedsøkonomiske forhold. Det ble etterhvert (2013) konsentrert mer enn 380 industriforetak i byen, med ca 150.000 ansatte. Foretakene spenner over et spektrum fra maskinindustri til elektroteknologi, instrumentproduksjon og energi.
Statseide foretak som Turboatom og Elektrotjazhmasj dekker 17% av verdensmarkedet for tungt kraftproduksjonsutstyr (for eksempel turbiner). Det produseres en rekke flytyper i Antonovfabrikken. Den gamle stridsvognfabrikken Malysjev produserer ikke bare pansrede kampkjøretøyer, men også skurtreskere. Khartron er Ukrainas og hele SUS-områdets ledende for romfarts- og andre kontrollsystemer.
Kharkiv er også sete for en av Ukrainas største banker, UkrSibbank, som i desember 2005 ble med i BNP Paribas-gruppen.

Severdigheter

Blant de eldste byggverk i Kharkiv er Maria-vern-klosteret fra 1689. Her blander typisk russisk sakralbygg i stein med en komposisjon som er typisk for de trekuplede ukrainske trekirker.
Det finnes videre en rekke bygninger fra 1700-tallet, som for eksempel Maria-innsovelses-kirken og det tidligere Katarinapalasset, som nå huser en høyskole.
Det prektige nyklassisistiske teater er tegnet av den russiske arkitekt Konstantin Thon.
Karakteristisk for byens sentrum er Frihetsplassen, som dekker over elleve hektar og ble anlagt mellom 1920 og 1930. Markante bygninger mot plassen er Derzjprom og universitetet.
De mange teatrene og museene i byen gir innblikk i ukrainsk bildende kunst. Særlig kan nevnes det historiske museum og museet for bildende kunst.
KUNSTforum

KUNSTforum er et norsk kunsttidsskrift som ble opprettet i 2009. Tidsskriftet finnes i papirutgave og publiseres på internett.
KUNSTforum beskriver seg selv som «en bred utgivelse som dekker samtidskunst og historisk kunst både nasjonalt og internasjonalt». Tidsskriftet «har som mål å være en faglig og kritisk utgivelse for alle kunstinteresserte i landet». Og deres uttalte «agenda er å skape et rom for åpen meningsbryting og diskusjon om kunst og kunstscenens infrastruktur i Norge».
Nettutgaven ble publisert første gang i juni 2009 i forbindelse med den 53. Veneziabiennalen og dekket blant annet åpningen av Elmgreen & Dragsets The Collectors på den nordiske og den danske paviljongen i Giardini, hvor dronning Sonja foretok den offisielle åpningen.
Ved lanseringen av første nummer av papirutgaven i september 2009, høstet KUNSTforum sterk kritikk fra Jonas Ekeberg, den nyansatte redaktøren i Kunstkritikk.no, for sin dekning av OCA (Office of Contemporary Art Norway). Utspillet førte til flere oppfølgingssaker i Klassekampen. og på Kunstkritikk.no.
Kunstner og styreleder i BOA (Billedkunstnere i Oslo og Akershus), Tonje Gjevjon, gikk til motangrep på Jonas Ekeberg i et innlegg i Klassekampen under tittelen «Når diktaturet faller». Her berømmer hun KUNSTforum for å kommunisere godt med et bredt, kunstinteressert publikum, noe hun etterlyser hos Kunstkritikk.no.
Lotte Sandberg skrev i en kritikk i Aftenposten under tittelen «Nødvendig» at bladet var en kjærkomment bidrag i den norske kunstoffentligheten.
I Natt&Dag skrev Gaute Brochmann om KUNSTforum at det er «Et solid blad som unngår å være så basic at folk i bransjen skygger unna. Som er lærerikt og ikke for tricky eller internt for de kunstglade som verken leser Baudrillard eller hadde tøfler og tannbørste på bakrommet til Galuzin. Og jeg tror sannelig at selv de som ikke har den helt store interessen av kunst som sådan kan få tent en gnist av Kunstforum. Det er et veldig tiltalende produkt dette her».
Ved lanseringen av KUNSTforum ble det debatt i norsk kulturoffentlighet.
Margarete Kahn

Liv og virke

Margarete Kahn var datter av eschwege-kjøpmann og flanellfabrikkeier Albert Kahn (1853-1905) og hans kone Johanne
(født Plaut, 1857–1882). Hun hadde en eldre bror, Otto (født 1879). Fem år etter Johannes altfor tidlige dødsfall, giftet faren deres seg med sin yngre søster Julie (1860-1934), og de fikk en datter, Margarets halvsøster Martha (født 1888).
Etter å ha gått på grunnskole fra 1887, og Higher School for Girls fra 1889 til 1896, tok Kahn privattimer fram til 1904 for å forberede seg til sin Abitur, fordi det var få gymnas for jenter på den tiden i Hesse i Tyskland. Sammen med en annen kvinnelig kandidat, sin framtidige venn Klara Löbenstein (født 1883), fikk hun tillatelste til å ta 'eksamen ved Royal Gymnasium i Bad Hersfeld. På den måten tilhørte hun den lille eliten av unge kvinner i Tyskland på begynnelsen av 1900-tallet som fikk tillatelse til å avlegge eksamen' eksternt på gutteskoler. Konrad Duden signerte Abitur-sertifikatet som skolens rektor.
Siden Prøysen begynte å tillate kvinner å formelt gå på universitetet først fra vintersemesteret 1908-09, gikk de to kvinnene på universitetene i Berlin og Göttingen som gjestestudenter. De studerte matematikk og fysikk i Berlin og Göttingen. Ved Universitetet i Göttingen gikk hun på forelesninger med blant andre, David Hilbert, Felix Klein, Woldemar Voigt og Georg Elias Müller; i Berlin gikk hun på forelesninger med Hermann Amandus Schwartz og Paul Drude ved Det prøyssiske vitenskapsakademiet. Ekspertisefeltet hennes var algebraisk geometri.
Etter motstand spesielt fra Berlin-fakultetet, men støttet fra Universitetet i Göttingen og Felix Klein, tok Kahn doktorgraden i 1909 under David Hilbert i Göttingen, med en avhandling med tittelen Eine allgemeine Methode zur Untersuchung der Gestalten algebraischer Kurven [En generell metode for å undersøke formene til algebraiske kurver] og var derfor en av de første tyske kvinner som tok en doktorgrad i matematikk (matematikkdivisjonen var den gang en del av filosofifakultetet). Hun tok muntlig eksamen - igjen, sammen med Löbenstein - den 30. juni 1909.
Kahn kunne ikke følge opp en vitenskapelig karriere fordi kvinner i Tyskland ikke hadde adgang til habilitasjon før 1920. Hun søkte derfor karriere som lærer, og i oktober 1912 fikk hun jobb i det prøysiske skolesystemet, hvor hun arbeidet  som lærer i videregående skoler i Katowice, Dortmund, og fra 1929, i Berlin-Tegel.
USAs nasjonale sikkerhetsråd

USAs nasjonale sikkerhetsråd (National Security Council) er et amerikansk føderalt organ som støtter USAs president i utviklingen, gjennomføringen og koordineringen av landets sikkerhets- og utenrikspolitikk. Rådet ble opprettet i 1947 og hører inn under Executive Office of the President.
Presidenten er formann i rådet. I tillegg er visepresidenten, utenriksministeren, finansministeren, forsvarsministeren og den nasjonale sikkerhetsrådgiveren faste medlemmer. Formannen i Den militære sjefsnemnd er rådets militære rådgiver, mens den nasjonale etterretningsdirektøren er rådets etterretningsrådgiver. Presidentens stabssjef, juridiske rådgiver og økonomiske rådgiver deltar også gjerne i rådets møter. Justisministeren og budsjettdirektøren deltar på de møter som er relevante for deres ansvarsområder.
Salween

Salween (eller Salwin, også kjent som Nu) har sitt utspring i Tibet og strømmer så gjennom provinsen Yunnan (der den er kjent som Nujiang – kinesisk: 怒江; pinyin: Nù Jiāng). Deretter forlater den Kina og bukter seg gjennom Burma/Myanmar. Den er grenseelv til Thailand i en lengde på 130 km på sin vei ut i Andamanhavet ved byen Moulmein i Myanmar. For det meste av sitt løp er den dårlig egnet for transport. Men når den når ned til Myanmar sprer den seg ut i et bredt delta som bringer vann til det viktigste landbruksområdet i landet.
Lengden er 2.815 km, nedslagsfeltet 324.000 km².

Sideelver

Moei er en sideelv til Salween som kommer fra Thailand.

Konflikt

I oktober 2008 ble det meldt om en konflikt mellom burmesere og karenere i forbindelse med planer om å bygge tre dammer i Salween for å produsere elektrisk kraft. Det kom til kamper flere steder ved elven da burmesiske soldater gikk til angrep på karenere som bodde langs elven. Planene innebærer at mange karenere må flytte fra sine hjem.
Vassås bru

Vassås bru er ei spennbetongbru på fylkesvei 1 i Bindal kommune i Nordland. Brua krysser fjorden Osan, ikke langt fra Terråk. Brua er 400 meter lang og har et hovedspenn på 160 meter. Den ble åpnet i 1980. Brua ble bygget av Høyer-Ellefsen AS. Anleggsleder Kurt-Eirik Dishington Johnsen.